3 หุ้น “ตระกูลป.” กอดคอร่วง เซ่นราคาน้ำมันดิบรูดยาว 9 วันติด
3 หุ้น "ตระกูลป." กอดคอร่วง เซ่นราคาน้ำมันดิบรูดยาว 9 วันติด ฟากโบรกฯเชียร์ "ซื้อ" PTTGC ชี้กำไรไตรมาส 4/61 โตต่อ-อัพประมาณกำไรปีนี้เพิ่ม 7%
9 พ.ย. 2561

ผู้สื่อข่าวรายงานว่า ณ เวลา 11.28 น. ราคาหุ้นบริษัท บริษัท ปตท. จำกัด (มหาชน) หรือ PTT อยู่ที่ระดับ 50.25 บาท ลบ 0.50 บาท หรือ 0.99% สูงสุดที่ระดับ 50.50 บาท ต่ำสุดที่ระดับ 50 บาท มูลค่าการซื้อขาย 915.68 ล้านบาท
ขณะที่ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 137 บาท ลบ 3 บาท หรือ 2.14% สูงสุดที่ระดับ 138.50 บาท ต่ำสุดที่ระดับ 137 บาท มูลค่าการซื้อขาย 629.12 ล้านบาท
เช่นเดียวกับราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 79.75 บาท ลบ 0.25 บาท หรือ 0.31% สูงสุดที่ระดับ 80 บาท ต่ำสุดที่ระดับ 79.25 บาท มูลค่าการซื้อขาย 370.63 ล้านบาท
 
โดยปัจจัยที่ส่งผลให้ราคาหุ้นปรับตัวลดลง หลังสัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงติดต่อกันเป็นวันที่ 9 เมื่อคืนนี้ (8 พ.ย.) เนื่องจากนักลงทุนวิตกกังวลเกี่ยวกับภาวะน้ำมันล้นตลาด หลังจากประเทศผู้ผลิตน้ำมันรายใหญ่ ซึ่งรวมถึงสหรัฐ รัสเซีย และซาอุดิอาระเบีย ผลิตน้ำมันเพิ่มขึ้น
ขณะที่นักลงทุนจับตาการประชุมระหว่างสมาชิกกลุ่มประเทศผู้ส่งออกน้ำมัน (โอเปก) และชาติพันธมิตรของกลุ่มโอเปกในช่วงสุดสัปดาห์นี้
โดยสัญญาน้ำมันดิบ WTI ส่งมอบเดือนธ.ค. ลดลง 1.00 ดอลลาร์ หรือ 1.6% ปิดที่ 60.67ดอลลาร์/บาร์เรล ซึ่งเป็นระดับต่ำสุดนับตั้งแต่เดือนมี.ค.ปีนี้
ส่วนสัญญาน้ำมันดิบเบรนท์ส่งมอบเดือนม.ค. ลดลง 1.42 ดอลลาร์ หรือ 2% ปิดที่ 70.65 ดอลลาร์/บาร์เรล
 
ด้าน บล.ดีบีเอสฯ ระบุในบทวิเคราะห์ คาดแนวโน้มกำไรไตรมาส 4/2561 ยังคงเติบโตต่อเนื่อง โดยคาดว่ากำไรจะเติบโตกว่าปีก่อน จากค่าการกลั่นที่ทรงตัวสูง และสเปรดพาราไซลีนที่แข็งแกร่งต่อโดยกำหนดคำแนะนำ “ซื้อ” ราคาพื้นฐาน 93 บาท อิงกับ P/BV ปี 62 ที่ 1.3 เท่า พร้อมปรับเพิ่มประมาณการกำไรปี 61 ขึ้น 7% สะท้อน P2F ของอะโรเมติกส์ที่ดีกว่าคาด